hotchpotch/miracl-hf-unified huggingface dataset:
Tekirdağ
Tekirdağ on kaupunki Turkin Euroopan puoleisessa osassa. Vuonna 2000 siellä oli 107 000 asukasta. Kaupunki sijaitsee Marmaranmeren rannalla, 135 kilometriä Istanbulista. Sen nimi tarkoittaa "Keltaista vuorta". Aiemmin kaupungin nimi on ollut Rodosto (Ρωδόστο) ja Rhaedestos (Ραιδεστός) sekä Bysantin aikoina Bisanthi (Βισάνθη). Unkarin kansallissankari Fransiskus II Rakoci piileskeli kaupungissa 1700-luvulla. Hänen silloinen asuintalonsa on nykyisin museona. Myös Kemal Ataturk on nuoruudessaan viettänyt aikaa Tekirdağissa.
Anna Kortelainen
Anna Taina Aleksandra Kortelainen (o.s. Tuovinen; s. 12. heinäkuuta 1968 Helsinki) on suomalainen filosofian tohtori, vapaa tutkija, taidehistorioitsija ja tietokirjailija.
Kortelainen on väitellyt Turun yliopistossa 2002 Albert Edelfeltistä.
Kirjojen lisäksi Kortelainen on kirjoittanut esseitä ja artikkeleita taidehistoriallisiin julkaisuihin, kirjoihin ja näyttelyluetteloihin sekä kolumneja aikakaus- ja sanomalehtiin. Hän on ollut vakiovieraana Timo Harakan juontamassa eri aiheita käsittelevässä kirjallisuusohjelmasarjassa "10 kirjaa" vuosina 2007, 2011, 2012 ja 2013. Vuonna 2011 ohjelma voitti Kultainen Venla -palkinnon vuoden parhaana tv-keskusteluohjelmana.
Teoksessa "Virginie!" Kortelainen tutki Albert Edelfeltin maalausten mallina olleen Virginien kohtaloa. Teoksen pohjalta on tehty televisioelokuva.
Kortelaisella on tytär Ainu. Kortelaisen psykoanalyytikko-isä työskenteli Kakolan vankimielisairaalassa. Kortelainen oli naimisissa kirjailija Hannu Mäkelän kanssa vuosina 2004–2009.
Stadin Slangi ry. valitsi Kortelaisen vuoden 2015 Stadin Friiduksi Helsinki-päivänä 12. kesäkuuta 2015.
Suolijärvi (Puolanka)
Suolijärvi on kainuulainen kylä, joka sijaitsee Puolangan kunnan pohjoisosassa noin 40 kilometrin päässä Puolangan kirkonkylältä. Vakinaisia asukkaita on noin 120, mutta kesäisin väkiluku lisääntyy matkailijoiden myötä 200:aan. Kylän pääelinkeino on maa- ja metsätalous ja toimivia tiloja on kuusi. Alueella on myös luontomatkailukohteita, tunnetuimpia näistä ovat Siikavaara ja Kometto. Kylässä on moottorikelkkareitti, joka kuuluu valtakunnalliseen kelkkareittiin.
Georgian–Venäjän vakoilujupakka
Georgian-Venäjän vakoilujupakka alkoi, kun Georgian hallinto pidätti neljä venäläistä virkamiestä epäiltyinä vakoilusta 27. syyskuuta 2006. Valtioiden väliset suhteet ovat merkittävästi heikentyneet sen jälkeen, kun Georgia ja Nato ovat sopineet keskustella lähemmistä suhteista .
Georgian ja Venäjän suhteiden on laajasti raportoitu tiukentuneen vuoden 2003 marraskuun Georgian samettivallankumouksen jälkeen, jolloin uudistusmielinen Mikheil Saakašvili nousi valtaan.
Autistien oikeuksien liike
Autistien oikeuksien liike yhtyy tutkija Simon Baron-Cohenin ajatukseen siitä, että Aspergerin syndrooma ja lievä autismi eivät ole kehityshäiriöitä, vaan kyse on puhtaasti neurobiologisesta erilaisuudesta. Esimerkiksi aspergereiden fyysiseen maailmaan suuntautuva kognitiivinen tyyli ei ole sinänsä sen puutteellisempi kuin valtaväestön sosiaaliseen maailmaan suuntautuva tyyli. Myöskään autismin kirjolaisten aisteja ei voida pitää viallisena, koska ne ovat usein jopa tarkempia kuin valtaväestön edustajilla. Eläminen neurotyypillisiä ihmisiä varten suunnitellussa yhteiskunnassa aiheuttaa kirjolaisille kuitenkin erityistarpeita, jotka tulisi ottaa huomioon.
Liike toimii sen puolesta, että ihmiset hyväksyisivät neurologisen poikkeavuuden homoseksuaalisuuden kaltaisena asiana, josta voisi iloita sen sijaan että sitä yritettäisiin parantaa. Tarkoituksena on korostaa, että autismissa ei ole kyse sairaudesta vaan neurologisesta erilaisuudesta, johon liittyy ongelmien lisäksi myös huomattavia vahvuuksia.
Autistien oikeuksien liikkeen päämääränä on neurologisen monimuotoisuuden eli neuro­diversiteetin tunnustaminen, autismin kirjoon kuuluvien yhteiskunnallisen aseman ja oikeusturvan parantaminen sekä omaehtoisesti toimivan autismikulttuurin luominen.
Aspies for Freedom järjestön Gareth Nelson on esittänyt, että autismin kirjolaisille annettaisiin neurologisen vähemmistön virallinen asema. Tällöin olisi helpompi pitää huolta siitä, ettei autismin kirjolaisia aseteta perusteetta muita huonompaan asemaan. Autistiset piirteet eivät saisi olla esimerkiksi rekrytoinnin esteenä, jos ne eivät haittaa työtehtävien menestyksekästä hoitamista.
Autistien oikeuksien liike on kiinnittänyt huomiota myös siihen, että terveydenhuollossa käytetään edelleen harmittomien autististen stressinhallintakeinojen kieltämisen sekä aistiylikuormalle altistamisen kaltaisia epäeettisiä menetelmiä. Lisäksi autismin kirjon tilat sekoitetaan edelleenkin usein mielenterveyden häiriöihin, minkä johdosta autisimin kirjolaisille saatetaan tarjota vääränlaista hoitoa.
Käsikirja (Epiktetos)
Käsikirja (), suomennettu myös nimellä "Ojennusnuora", on stoalaisen filosofi Epiktetoksen kirjoittama stoalaisen etiikan käsikirja. Kirjan opetukset tähtäävät ihmiselämän parantamiseen ja pyrkivät herättämään järjestä osallisen hengen säilyttämään arvonsa ja käyttämään luontaisia voimiaan.
Simplikioksen mukaan "Käsikirjan" tarkoituksena on ”ohjata ihmismieltä siihen vapauteen, johon maailman rakentaja ja isä sen on hankkinut”. Kirjan kreikankielinen nimi merkitsee ”kädenomaa”, jonka tuli olla ikään kuin miekka kädessä aina valmiina ohjaamaan tuohon tarkoitukseen. Epiktetos käsittelee teoksessa laajalti hengen ja ruumiin suhdetta, ylistää vertauskuvilla kaiken oikean, hyvän ja jalon arvoa, teroittaa totuuden, rehellisyyden ja ihmisrakkauden ihanteellisuutta ja osoittaa kaikkien loukkausten ja huomion vähäpätöisyyden. Hän korostaa kaikessa ihmisen sisäisten arvojen merkitystä. Kaikki ohjeet palautuvat stolaiseen mielenrauhan saavuttamisen menetelmään, tunteiden eli maailmaa koskevien väärien arvostelmien välttämiseen.
Epiktetoksen ajattelussa ja stoalaisuudessa yleensäkin uskonto ja etiikka kuuluvat yhteen: etiikka edellyttää uskon jumaluuden olemukseen. Stoalaisuudessa jumaluus on olemukseltaan pelkkää järkeä, ja se on eettisesti täydellinen. Järjellä varustettu ihminen on tämän jumalan sukua. Epiktetos teroittaa jumaluuden pyhyyttä, puhtautta ja hyvyyttä, mutta katsoo ihmissielun silti pystyvän saavuttamaan jumalallisen puhtauden, niin että ihminen tulee jumalankaltaiseksi.
Epiktetoksen on mahdoton ymmärtää ja hänestä on täydellisesti henkistä kehnoutta ja häpeämätöntä paatumusta, että kukaan millään oikeutuksella saattaa epäillä tai kieltää jumalan olemuksen tai sen, että maailma on järjellisen mielen tulosta. Hän todistelee, että ihmisen tulee voittaa maailma, jos hän tahtoo pitää henkensä puhtaana, ja hänen tulee sisällisesti irtautua maailmasta, sillä ihmisen ei käy yhdistäminen halua maallisiin tavaroihin ja halua todelliseen onneen — hän ei voi yhdistää maailman rakastamista ja jumalallisten asioiden rakastamista.
Useat Epiktetoksen ajatusten yhtymäkohdat kristillisen ajattelun kanssa ovat kiinnittäneet kirkonmiesten, kuten kirkkoisä Augustinuksen (353–430) ja Klemens Aleksandrialaisen (k. 220), huomion jo antiikin aikoina. Jotkut ovat tällä perusteella koettaneet osoittaa Epiktetoksen tunteneen Uuden testamentin kirjoituksia ja sen jälkeen soveltaneen ja esittäneen omat opetuksensa. Tiedetään ainakin, että Epiktetos on ollut tietoinen kristityistä: tämä näkyy hänen "Keskusteluidensa" luvussa "Pelottomuudesta", jossa hän tarkoittaa kuolemaa pelkäämättömillä galilealaisilla ilmeisesti kristityitä. Jotkut Epiktetoksen opetukset ovat kuitenkin myös suorassa ristiriidassa kristinuskon kanssa, ja muun muassa kristillinen sääli on hänelle täysin vierasta. Viittaus kristityihinkin on lähinnä kuriositeetinomainen.
Jaakkola on kuitenkin poiminut seuraavia "Käsikirjan" ja Uuden Testamentin kohtia, joissa on havaittavissa ajatusten yhdenkaltaisuutta:
Marjakuuset
Marjakuuset ("Taxus") on marjakuusikasveihin ("Taxaceae") kuuluva havupuusuku. Sukuun kuuluu 9 lajia, mutta eri tutkijoiden luokitteluissa vaihteluväli on 1–10 lajia. Kaikkien lajien kaikki osat siemenvaippaa lukuun ottamatta ovat erittäin myrkyllisiä sisältäen mm. taksaaneihin kuuluvaa paklitakselia.
Marjakuusiin kuuluvat seuraavat lajit:
Halakha
Halakha ( eli "polku" tai "tapa kulkea") on juutalainen lakikokoelma, joka kattaa uskonnollisen ja käytännön elämän alueita. Lakikokoelmaan kuuluu Tooran lakien lisäksi Talmudin ja rabbiinisten kirjoitusten lakeja, sekä perinnäissäädöksiä.
Halakha on aikoinaan määrittänyt useissa juutalaisissa oikeusistuimissa toimeenpantavan lain. Myös nykyisin Israelin oikeusjärjestelmän eräät osat pohjautuvat halakhaan. Halakhan tarkempi noudattaminen jää kuitenkin yksilön vastuulle.
Juutalaisuuden nykyiset suuntaukset ortodoksijuutalaisuus, konservatiivinen juutalaisuus, reformijuutalaisuus ja rekonstruktionismi ovat syntyneet suurelta osin erimielisyyksistä halakhan tulkinnassa ja soveltamisalassa.
Red Lodge
Red Lodge (amerikansuomeksi "Rätulaati") on hiilikaivoskaupunki Yhdysvaltojen Montanan osavaltion etelärajoilla lähellä Wyomingin rajaa. Kaupungin asukasluku on noin 2000.
Kaupungin kaivostyöläiset ovat yleensä olleet pohjoismaista perua kuten ruotsalaisia ja suomalaisia. Amerikansuomalaisittain kaupungin nimi on "Rätulaati" tai "Retulaatsi" (Ratulaati) Kaupunki on Suomessa tunnettu Hiski Salomaan laulusta "Lännen lokari", jossa hän mainitsee, että ”on käynynnä Piuttissa, Lousissa, Rätulaatissa, Miiamissa”.
Kaupungin tragedioihin kuuluu Smith Mine -hiilikaivoksen räjähdys vuonna 1943, jolloin 73 kaivostyöläistä sai surmansa.
Najash rionegrina
Najash rionegrina nimi on annettu alkukantaiselle käärmelajille. Laji eli noin 90 miljoonaa vuotta sitten myöhäisellä liitukaudella. Sen fossiili löydettiin Patagoniasta Argentiinasta. Laji oli 1,5 metriä pitkä, sillä oli kaksi jalkaa ja lantio, mikä viittaa siihen, että ensimmäiset käärmeet kehittyivät maalla liskomaisista edeltäjistään.
40 unohtumatonta laulua (Kirka)
40 unohtumatonta laulua on suomalaisen laulajan Kirkan vuonna 2006 julkaistu kokoelma-albumi. Albumi ylsi ilmestyessään Suomen virallisen albumilistan sijalle 26. Kirkan kuoleman jälkeen vuoden 2007 alussa se nousi kuitenkin uudelleen listalle ja ylsi parhaillaan sijalle kaksi. Albumia on myyty yli 14 000 kappeletta ja siitä on myönnetty kultalevy.
Alvar Renqvist
Alvar Renqvist (15. helmikuuta 1868 Viipuri – 28. heinäkuuta 1947 Kirkkonummi) oli Kustannusosakeyhtiö Otavan monivuotinen toimitusjohtaja ja keskeinen hahmo suomalaisessa kustannustoiminnassa. Suomen Kirjasäätiö jakaa vuosittain "Alvar Renqvist -palkinnon" ansioituneille kustannustoimittajille.
Renqvistin vanhemmat olivat postinhoitaja, majuri Johan Renqvist ja Flora Amanda Hongelin. Hän opiskeli 1871–1878 Oulun ruotsalaisessa lyseossa ja myöhemmin Porvoon lyseossa. Vuosina 1889–1892 hän toimi Helsingissä kansakoulunopettajana. Valmistuttuaan filosofian kandidaatiksi 1892 hän siirtyi kahden vuoden ikäisen Otavan toimitusjohtajaksi. Seuraavana vuonna hän yhdessä Gösta Brandersin kanssa perusti Akateemisen Kirjakaupan, jonka toimitusjohtajana hän toimi seuraavat neljä vuotta. Hänen hoitamiaan tehtäviä ja toimia olivat muun muassa:
Renqvist toimi vuosien 1904–1905 valtiopäivillä porvarissäädyn edustajana. Professorin arvonimi hänelle myönnettiin 1928.
Renqvistin puoliso oli Karin Elisabet o.s. Serlachius ja heidän poikiaan muun muassa Yrjö Reenpää, Heikki Reenpää, Hannes Reenpää ja Kari Reenpää.
Fanzine
Fanzine (myös ) on harrastelijalehti, jota tietyn aiheen harrastajat tekevät muiden samasta asiasta kiinnostuneiden iloksi. Termin keksi lokakuussa 1940 Russ Chauvenet. Alkuun sitä käytettiin science fiction -lehdistä, joskaan omakustanteiset fanzinen tapaiset julkaisut eivät ole lähtöisin science fiction -julkaisuista.
Fanzinen rahoittajina eivät ole kaupalliset tai julkiset yhteisöt, eivätkä kustantajat, toimittajat ja avustajat saa palkkaa. Fanzineja myydään yleensä nimellishintaan posti- ja tuotantokulujen kattamiseksi ja toisinaan vaihtona vastaaviin julkaisuihin tai maksutta kiinnostuneille.
Joskus fanzineista on kehittynyt ammattimaisia julkaisuja, ja monet ammattikirjoittajat ovat aloittaneet uransa fanzineissa tai avustaneet niitä saatuaan ammatillista mainetta. Termi 'fanzine' on toisinaan sekoitettu englannin termiin 'fan magazine', joka kuitenkin viittaa ammattimaisesti ihailijoille tai harrastajille tehtyihin lehtiin.
Suomalaisia fanzineja ovat muun muassa Ankkalinnan Pamaus, Finnzine, Kosmoskynä, Legolas, Mauri Sariolan seurassa, Otaku ja Rutjanlinna. Suomessa ilmestyi myös vuosina 1980–1981 lehti, jonka nimi oli FANzine (päätoimittaja Waldemar Wallenius). Lehteä ilmestyi yhteensä neljä numeroa ja sitä kustansi pirkkalainen Lehtijussit.
Drawing Restraint 9
Drawing Restraint 9 on Matthew Barneyn elokuva vuodelta 2005. Hän on itse ohjannut ja näytellyt elokuvassa vaimonsa Björk Guðmundsdóttirin kanssa. Björk on myös säveltänyt elokuvaan musiikin.
Julia Kristeva
Julia Kristeva (, s. 24. kesäkuuta 1941) on bulgarialais-ranskalainen filosofi, psykoanalyytikko, feministi ja kirjailija, joka on elänyt Ranskassa 1960-luvun puolivälistä lähtien. Hänen teoksillaan on merkittävä paikka poststrukturalistisessa ajattelussa.
Julia Kristeva syntyi Slivenissä Bulgariassa. Hän muutti Ranskaan 24-vuotiaana joulukuussa 1965. Muuton syynä oli se, että Kristeva halusi paeta tuolloin Bulgariassa vallinnutta stalinistista kommunismia. Hän jatkoi ja täydensi opintojaan useissa ranskalaisissa yliopistoissa. Hän saapui länteen ehtiäkseen kokemaan ajoissa strukturalismin heikkenemisen ja sen haastajien Michel Foucaultin ja Jacques Derridan antaman haasteen. Kristeva opiskeli muun muassa Roland Barthesin johdolla ja osallistui niin sanotun Tel Quel -ryhmän kirjalliseen toimintaan.
Kristevan töitä voi yhdessä mielessä pitää yrityksenä muokata psykoanalyyttistä lähestymistapaa ja sen poststrukturalistista kritiikkiä. Esimerkkinä mainittakoon, että Kristevan näkemys subjektista ja sen rakentumisesta on saanut vaikutteita Sigmund Freudilta ja Jacques Lacanilta. Kristeva hylkää kuitenkin kaikki muodolliset systemaattiset tai strukturalistiset subjektin ymmärtämiset jatkuvasti ”prosessoivan” tai ”kriisissä olevan” subjektin tähden.
Kristeva opettaa semiotiikkaa Columbian yliopistossa New Yorkissa sekä Université Paris 7 Denis Diderot -yliopistossa. Hän on myös "Institut universitaire de Francen" jäsen.
Julia Kristeva on avioitunut ranskalaisen kirjailijan Philippe Sollersin kanssa.
Vuonna 2004 Kristeva sai tuotannostaan norjalaisen Holberg-palkinnon ja vuonna 2006 Hannah Arendt -palkinnon.
Vuonna 2017 hänen ajattelunsa mainitaan maineikkaan Library of Living Philosophers -kirjasarjan valmisteilla olevan teoksen aiheena.
Sam Huntington
Sam Huntington (s. 1. huhtikuuta 1982 Peterborough, New Hampshire) on yhdysvaltalainen näyttelijä. Hän syntyi Peterboroughissa, New Hampshiressa, vuonna 1982, ensimmäinen päivä huhtikuuta. Hänen äitinsä Christine Stabile omisti The Black Box -teatterin, missä poika aloitti näyttelemisen. Vuonna 1997 Sam, palkittiin Showbiz Kids'in uudeksi nuoreksi tähdeksi.
Sam meni naimisiin tyttöystävänsä Rachel Kleinin kanssa syyskuussa 2006.
Kamensk-Šahtinski
Kamensk-Šahtinski () on Etelä-Venäjällä Rostovin alueella Donetsin etelärannalla sijaitseva teollisuuskaupunki. Ukrainan Luhanskin alueen rajalle on noin 30 kilometrin matka. Vuonna 2010 kaupunkipiirissä oli 95 306 asukasta. Vuoden 2002 väestönlaskennan mukaan varsinaisen Kamensk-Šahtinskin kaupungin väkiluku oli 75 632, kun koko 98 232 kaupunkipiirissä oli 98 232 asukasta. Kaupunkipiiriin kuuluivat tällöin myös "Zavodskoi"n (Заводской, 8 962 as.) ja "Lihovskoi"n (Лиховской, 13 638 as.) kaupunkityyppiset taajamat.
Kamensk-Šahtinski on eräs Rostovin alueen teollisuuskaupungeista. Kemianteollisuuden merkittävimmät yritykset ovat GUP Kamenski himkombinat ("ГУП Каменский химкомбинат") ja OAO Kamenskvolokno ("ОАО Каменскволокно"), joka valmistaa keinokuitulankoja sekä polypropyleenisäkkejä. Konepajateollisuuden yrityksiä ovat Mašzavod ("Машзавод", "Konetehdas") ja Kamenski opytno-mehanitšeski zavod ("Каменский опытно-механический завод"). Muita tehtaita ovat Promgaz ("Промгаз"), lasipakkaustehdas Steklotarnyi zavod ("Стеклотарный завод"), teurastamo Telets ("Телец", "Vasikka"), leipomo Konditer ("Кондитер"), meijeri sekä alkoholitehdas.
Kaupunki sijaitsee merkittävien liikenenyhteyksien tuntumassa: sen itäpuolelta kulkee valtatie M4 (osa eurooppatietä ) ja eteläpuolelta valtatie M21 (osa eurooppatietä ) Donetskiin Ukrainan Luhanskin alueen rajalle. Ukrainan rajalle on noin 30 kilometrin matka.
Paikkakunnan kirjallinen historia alkoi vuonna 1671 (tai 1686), kun sinne perustettiin Kamenskajan kasakkakylä. Nimi johdettiin Kamenka-joesta. 1817 siitä tuli Donin kasakoiden alueen Donetskin piirikunnan hallintokeskus, Kamenskajan stanitsa. Vuonna 1927 (tai 1929) siitä tuli kaupunki Kamensk-Šahtinsk.
Seudulle perustettiin 1800-luvun puolivälissä kivihiilikaivoksia ja potaska- ja alkoholitehtaita sekä konepajoja. Kaupunki oli toisen maailmansodan aikana saksalaisten hallussa 18. heinäkuuta 1942 – 13. helmikuuta 1943.
Itä-Ukrainan kriisin 2014 aikana Venäjän Rostovin alueelta siirtyi useasti aseistettuja joukkoja ja sotatarvikkeita Ukrainan Luhanskin alueelle siellä taistelleiden venäläismielisten kapinallisten hallitseman E40-valtatieyhteyden ja sen läheisten rajanylityspaikkojen kautta. Virallisesti nämä rajanylityspaikat on toistaiseksi suljettu, eikä niiden kautta ole luvallista tulla Ukrainan alueelle tai poistua Ukrainasta. Venäjän rajavartiosto ei kansainvälisistä rajasopimuksista tai -käytännöistä huolimatta piitannut maansa rajoja ylittävien, omasta maastaan peräisin olevien "villien asejoukkojen" rajanylityksistä.
*
Jacobus Henricus van ’t Hoff
Jacobus Henricus van 't Hoff (30. elokuuta 1852 – 1. maaliskuuta 1911) oli alankomaalainen fyysikko ja kemisti. Hän sai vuonna 1901 myönnetyn ensimmäisen Nobelin kemianpalkinnon työstään kemiallisen dynamiikan ja osmoottisen paineen parissa. Lisäksi hän tutki stereokemiaa ja kemiallista tasa­painoa. Van 't Hoff oli myös perustamassa nykyaikaista fysikaalista kemiaa. Häntä pidetään yhtenä suurimmista kemisteistä Antoine Lavoisierin, Louis Pasteurin ja Friedrich Wöhlerin rinnalla.
Icon Medialab
Icon Medialab oli yksi Ruotsin tunnetuimmista internetkonsultointiyrityksistä IT-kuplan aikana. Johan Staël von Holstein perusti yhtiön 1996 Tukholmassa. Yhtiö yhdistyi Lost Boysin kanssa 2002 ja kaksi vuotta myöhemmin muutti nimensä LB Icon AB:ksi. 2006 yhtiö yhdistyi Framfabin kanssa ja muutti nimensä LBI International AB:ksi. Icon Medialab -nimeä käytetään nykyään ainoastaan LBI Internationalin Madridin- ja Milanon-konttoreista.
Icon Medialabin Suomen tytäryhtiö syntyi vuonna 1997 yhtiön ostettua The Works Finland Oy:n. Tytäryhtiöllä oli Suomessa toimistot Helsingissä ja Tampereella. Icon Medialab Finland ajautui konkurssiin vuonna 2002 WM-datan ostettua osan yhtiön Suomen toiminnoista.
Olle Hellbom
Nils Olof "Olle" Hellbom (8. lokakuuta 1925 Tukholma – 5. kesäkuuta 1982 Tukholma) oli ruotsalainen elokuvaohjaaja.
Hellbom tuli tunnetuksi Astrid Lindgrenin kirjoihin perustuvista elokuvista, joita onkin suurin osa hänen tuotannostaan. Lisäksi Hellbom on tuottanut ja käsikirjoittanut elokuvia.
Hellbomin tytär Tove Hellbom on työskennellyt myös elokuva-alalla muun muassa tarpeistonhoitajana. Olle Hellbom kuoli 56-vuotiaana vatsasyöpään. Hänet on haudattu Skogskyrkogårdeniin Tukholmaan.
Mancon
Mancon Oy oli vuonna 1978 perustettu porilainen kehitysyhtiö. Sen takana oli tunnetun teollisuussuvun jäsen Gustav Rosenlew. Yhtiön toiminta-ajatus oli hankkia omistusosuuksia muista yrityksistä ja saada niiden arvo nousemaan kehittämistoimenpiteiden avulla.
Mancon ajautui konkurssiin vuonna 1989. Mancon oli 20 vuoteen ensimmäinen konkurssin tehnyt pörssiyhtiö Suomessa. Ennen konkurssia yhtiön palveluksessa oli noin 600 työntekijää. Yrityksen konkurssi aiheutti huomattavia luottotappioita muun muassa SKOPille.
Manconin B-osake noteerattiin Helsingin Pörssissä 20.5.1985–31.5.1989. Yhtiöllä oli yli 4 000 osakkeenomistajaa, jotka menettivät sijoituksensa konkurssissa. Sijoittajista 56 teki poliisille tutkintapyynnön, mutta syyttäjä päätti jättää syyttämättä näytön puutteessa.
Manconin tilinpäätöstietojen luotettavuus asetettiin kyseenalaiseksi julkisuudessa. Kritiikin mukaan tiedot eivät kuvanneet yrityksen todellista taloudellista asemaa. Manconin piiriin kuuluneiden yritysten keskinäiset kaupat, lainat ja takaukset sumensivat kuvaa koko ryhmän tilanteesta ja riskeistä.
Manconin konkurssin syitä olivat mm. yrityksen liian nopea kehitysvauhti; liian monimutkainen rakenne; rönsyily liian monelle alueelle; panostaminen kannattamattomiin kehityskohteisiin, joita ei saatu myydyksi; kehityskohteiden osto liian kalliilla; liiallinen velkaantuminen; liian pieni organisaatio, joka ei riittänyt hoitamaan kehityskohteita eikä pörssilistautumiseen liittyviä informointitehtäviä sekä puutteelliset valvonta- ja informaatiojärjestelmät, joiden johdosta todellista tietoa oli vaikea saada.
Vastamelu
Vastamelulla tarkoitetaan ulkopuolelta tulevan äänen aktiivista vaimentamista rajatussa tilassa.
Ulkopuolelta tuleva melu havaitaan yhdellä tai useammalla mikrofonilla, jotka muuttavat äänen sähköiseksi signaaliksi. Sen perusteella muodostetaan korjaussignaali, joka vahvistettuna ja äänentoistojärjestelmän kautta toistettuna vaimentaa ulkopuolelta tulevaa melua halutussa tilassa.
Vastamelulla voidaan parhaiten vaimentaa suhteellisen tasaista, matalataajuista taustamelua. Äkillisiä ääniä (esimerkiksi esineen putoaminen lattialle) tai vaihtelevaa ääntä, joka sisältää paljon eri taajuuksia (puheääni) se vaimentaa huonosti.
Vastamelua voidaan käyttää henkilökohtaisesti ns. vastamelukuulokkeiden avulla tai isommassa tilassa, esimerkiksi liikennevälineessä tai teollisuushallissa. Myös ulkotiloissa, esimerkiksi lentokentillä ja vilkkaissa risteyksissä vastamelun käyttö on joissain oloissa mahdollista. Järjestelmää käytetään myös sukellusveneissä peittämään potkurin ääntä.
Melun vaimeneminen perustuu destruktiiviseen interferenssiin: Vaimennusjärjestelmän tuottaman äänen, vastamelun, vaihe ja amplitudi ovat sellaisia, että vastamelu vaimentaa alkuperäistä melua mahdollisimman paljon.
Yksinkertaisin vastamelujärjestelmä on vastamelukuuloke, jossa kuulokkeiden ulkopintaan sijoitettujen mikrofonien signaalit syötetään vastakkaisvaiheisena kuulokkeisiin.
Isommissa järjestelmissä on useita mikrofoneja ja kaiuttimia ja monikanavainen korjaussignaali muodostetaan digitaalisen signaalinkäsittelyn avulla. Tällainen vaimennus toimii hyvin vain rajatulla alueella koska äänen aallonpituudesta johtuu, että ääniaallon vaihe on eri suuri eri kohdissa suojattavaa aluetta. Kaiuttimien tuottaman äänen voimakkuus myös heikkenee siirryttäessä kauemmaksi kaiuttimesta joten sen tuottaman vastamelun voimakkuus vaihtelee eri paikoissa. Siksi järjestelmän kaiuttimilla ei voida muodostaa sellaista äänikenttää, joka jokaisessa pisteessä kumoaisi kaikista suunnista tulevat erilaiset äänet. Paras tulos saavutetaan matalataajuisen eli "pitkäaaltoisen" äänen vaimennuksessa.
Suolahden Urho
Voimistelu- ja Urheiluseura Suolahden Urho on vuonna 1908 perustettu liikunnan yleisseura, jossa on noin 800 jäsentä. Seuran johtokunnan alaisuudessa toimii seitsemän lajijaostoa.
Euridice
Euridice on Jacopo Perin ooppera, joka sai ensi-iltansa 6. lokakuuta 1600 Palazzo Pittissä Firenzessä. Libreton kirjoitti Ottavio Rinuccini. Orfeuksen ja Eurydiken myyttiin perustuva teos valmistui Ranskan kuninkaan Henrik IV:n ja Maria de’ Medicin häitä varten. Sitä pidetään ensimmäisenä näihin päiviin kokonaisena säilyneenä oopperana (Perin "Dafne" vuodelta 1597 ei ole säilynyt kokonaisena).
Peri lauloi itse nimiosan Palazzo Pittin kantaesityksessä. Useissa rooleissa oli säveltäjä Giulio Caccinin seurueen jäseniä, mukaan lukien hänen tyttärensä Francesca Caccini. Caccini itse asiassa sävelsi samaan librettoon oman, samannimisen teoksen ja sai sen jopa julkaistua ennen Perin oopperaa. Se sai kuitenkin ensiesityksensä vasta 1605 eikä sitä ole sen koommin esitetty, kenties Perin version menestyksen johdosta.
"Euridice" on varhaisimpia teoksia, missä on kuultavissa resitatiivin käyttöä. Laulumelodiat ja rytmit on sävelletty kuvastamaan painotuksia tekstissä sekä jäljittelemään puhetta. Lisäksi riitasointuja ja odottamattomia muutoksia bassokuviossa käytetään esimerkiksi tunteikkaissa kohdissa ja huudahduksissa.
Davy Jones
Davy Jones voi tarkoittaa seuraavia:
D (yhtye)
D on japanilainen visual kei -yhtye. Yhtye on perustettu vuonna 2003.
ASAGI
Ruiza
HIDE-ZOU
Tsunehito
HIROKI
D perustettiin maaliskuussa 2003, yhtyeen jäseninä olivat ASAGI, Ruiza, HIROKI, Sin ja Rena. Yhtye julkaisi minialbumin "NEW BLOOD" 18. heinäkuuta 2003. Pian julkaisun jälkeen Ruiza joutui sairaalaan, ja Sin päätti jättää yhtyeen. D piti lyhyen tauon, jonka aikana ASAGI ja HIROKI muodostivat kitaristi HIDE-ZOUn kanssa uuden Night of the Children -yhtyeen. HIROKI tunsi HIDE-ZOUn yhtyeestä S to M. HIDE-ZOU oli kahden yhtyeen välillä, Aiorian ja D:n. Kun Ruiza pääsi sairaalasta, D palasi yhteen 27. syyskuuta 2003 uudella kokoonpanolla: ASAGI, Ruiza, HIROKI, HIDE-ZOU ja Rena. Kaksi kuukautta sen jälkeen he julkaisivat uuden singlen, "AliCe"n. Tammikuun 27. päivä he julkaisivat "PARADOX"-minialbumin
Vuonna 2004 D julkaisi kaksi uutta singleä: "Yume narishi kuuchuu teien" (12.5..2004) ja "Mayutsuki no hitsugi", joka oli myytävänä vain kolmessa konsertissa (Shibuya O-West 4.11., Nagoya ell. FITS ALL 13.11. ja Osaka MUSE 23.11.). Yhtye julkaisi uudestaan uudelleenmasteroidun version ensimmäisestä minialbumista, jolle lisättiin myös kappale "Gareki no hana". "NEW BLOOD ~second impact~" julkaisiin 8. joulukuuta 2004, ja pian sitä seurasi yhtyeen neljäs single "Mahiru no koe ~Synchronicity~" (julkaistiin 12.1.2005).
Vuosi 2005 oli yhtyeelle kiireistä aikaa. 7. tammikuuta Kisaki (ennen yhtyeessä Syndrome, nykyään Phantasmagoria) päätti tehdä yhteistyökiertueen D:n kanssa. Rena ei ollut mukana kiertueella, mutta ehti vielä julkaista yhtyeessä uuden singlen ja musiikkivideon, "Yami yori kurai doukoku no a CAPPELLA to bara yori akai jounetsu no ARIA". Viimeisimmän albumin nauhoituksen jälkeen Rena päätti jättää yhtyeen. Hän soitti bassoa "The name of the ROSE" -albumilla (julkaistu 25.9.2005), vaikka levy julkaistiin kaksi kuukautta hänen lähtönsä jälkeen.
Tsunehito liittyi yhtyeeseen 5. joulukuuta 2005, ja soitti uudelleen bassot "The name of the ROSE 2006" -albumille (julkaistu 8.2.2006), joka sisälsi kolme uutta kappaletta.
Yhtyeellä on tapana masteroida ja julkaista vanhat albumit uudelleen, joten vuonna 2006 he julkaisivat uudelleen "PARADOX"-minialbumin ja "Yume narishi kuchuu teien" -singlen. Singlen mukana julkaisiin kaksi ennenjulkaisematonta kappaletta. D:n viimeisin single "Taiyou wo okuru hi" (julkaistu 3.8.2006) on saatavilla sekä musiikkivideon kanssa että ilman videota. Yhtyeen "Tafel Anatomie" -albumi on julkaistu 18. lokakuuta 2007. Tafel Anatomie kiertueella vuonna 2006 nauhoitetun konsertin D julkaisi "Tafel Anatomie Tour 2006 - 12.06 Tour Final Shibuya Kokai" -nimisenä 14. maaliskuuta 2007.
Yhtye on julkaisi vuonna 2007 useita singlejä; 25. huhtikuuta "Dearest You", 18. heinäkuuta "Ouka Saki Some ni keri" ja 15. elokuuta "Schwarzschild" -singlet. Syksyllä 2007 julkaistiin uusi albumi, "Neo culture ~Beyond the world~".
22. joulukuuta 2007 pidetyllä keikalla bändi ilmoitti heistä tulevan major-bändi. D julkaisee ensimmäisen singlen suuren levy-yhtiön alaisuudessa 7. toukokuuta.
Tahtilaji
Tahtilaji on länsimaisessa musiikissa käytettävä merkintä, joka ilmaisee tahtiosien lukumäärän yhdessä tahdissa. Sävellyksen alkuun on yleensä merkitty tahtiosoitus murtolukuna, jonka ylempi numero (osoittaja) ilmoittaa tahtiosien määrän tahdissa ja alempi (nimittäjä) yhden tahtiosan pituuden. Esimerkiksi tahtilajissa 3/4 yksi tahti sisältää kolme neljäsosanuotin mittaista tahtiosaa. C-merkintä tarkoittaa tahtilajia 4/4; pystyviivalla jaettu C tarkoittaa alla breve -tahtilajia 2/2. Epätäsmällisesti ilmaistuna tahtilajin osoittaja ilmoittaa moneenko lasketaan ja tahtilajin nimittäjä yhden tahtiosan pituuden. Esim. 4/4 -tahtiosoituksessa lasketaan käytännössä neljään, 2/4 kahteen, 2/2 kahteen, 3/4 kolmeen, 6/8 kahteen (tai kuuteen), 3/8 yhteen (tai kolmeen) 5/4 viiteen, 12/8 neljään (tai 12:een) jne.. Tahtilajimerkintä ei vaikuta teoksen esitysnopeuteen.
Tahtilaji voi olla tasajakoinen, kolmijakoinen tai näiden yhdistelmä. Yleisimmät tasajakoiset tahtilajit ovat 4/4 ja 2/4. Kolmijakoisista tahtilajeista käytössä on 3/8, 6/8 ja 3/4.
Athens 2004
Athens 2004 on Eurocomin PlayStation 2:lle ja Windowsille kehittämä peli vuoden 2004 kesäolympialaisista Ateenassa.
Mukana on 25 lajia: juoksua, kenttälajeja, uintia, painonnostoa, jousiammuntaa, skeetiä ja ratsastusta. Pelissä on 64 maata kaikista maanosista ja sitä voi pelata yhtä aikaa jopa neljä henkilöä, jos käytössä on Multitap.Pelissä pystyy valitsemaan 64 eri maasta.
Pescaran Grand Prix 1957
Pescaran Grand Prix 1957 oli Formula 1:n MM-sarjan osakilpailu, joka ajettiin 18. elokuuta 1957 Pescarassa. Tämä oli ainoa kerta, kun Pescaran Grand Prix oli osana MM-sarjaa, tosin MM-sarjan ulkopuolisia Formula 1 -kilpailuja oli ajettu siellä aikaisemminkin. Kilpailun nostaminen MM-kalenteriin johtui Hollannin GP:n ja Belgian GP:n peruuntumisesta talousvaikeuksien vuoksi.
Paksuhäntägekko
Paksuhäntägekko ("Hemitheconyx caudicinctus") on heimoon Eublepharidae kuuluva liskolaji. Samaan heimoon kuuluu muutamia muita lajeja, esimerkiksi kääpiöpaksuhäntä ja leopardigekko. Paksuhäntägekkoa tavataan Länsi-Afrikassa, Senegalista Kameruniin.
Paksuhäntägekolla ei ole imukuppivarpaita toisin kuin monilla muilla gekoilla, vaan pienet ja terävät puuhun kiipeilyyn soveltuvat kynnet. Tästä huolimatta ei paksuhäntägekon ruumiinrakenne ole jyrkkien puunrunkojen kanssa taiturointiin soveltuva, vaan kynnet on tarkoitettu enemmänkin tasaisen kiipeilyn varmuudeksi. Paksuhäntägekko on lemmikkinä rauhallinen, sisäsiisti ja lempeä.
Paksuhäntägekko on rauhallinen, sisäsiisti ja lempeä, joten se sopii erinomaisesti lemmikiksi. Terraarion on oltava kooltaan vähintään 50 litraa gekkoa kohti. Paksuhäntägekot elävät luonnossa yksin, mutta se ei tarkoita että niitä ei voi pitää enempää kuin yhtä samassa terraariossa. Urokset alkavat kuitenkin nahistella keskenään. Täysikasvuinen yksilö voi kasvaa 20–30 cm pitkäksi ja elää 30-vuotiaaksi.
Jason Wiles
Jason Austin Wiles (s. 25. huhtikuuta 1970 Kansas City, Missouri, Yhdysvallat) on yhdysvaltalainen näyttelijä, joka tunnetaan parhaiten Maurice Boscorellin roolista tv-sarjasta Hädän hetkellä.
Syntyi amerikanenglantilaiseen perheeseen ja kasvoi lapsuutensa Lenexa-nimisessä kaupungissa Kansasissa. Kiinnostui elokuvantekemisessä 90-luvun alussa ja sai pikkurooleja elokuvista. Vuonna 1995 hän näytteli Colin Robinsia televisiosarjassa Beverly Hills 90210. Vuonna 1999 hän viimein sai roolin tv-sarjassa Hädän hetkellä, jossa näytteli kuusi kautta aina sarjan lopettamiseen vuoteen 2005 asti.
Jason on ollut naimisissa Joanne Robertsin kanssa vuodesta 1996 lähtien ja heillä on kaksi lasta.
Kaarle X
Kaarle X voi tarkoittaa seuraavia hallitsijoita:
Johan Cruijff Arena
Johan Cruijff Arena (aikaisemmin Amsterdam ArenA) on jalkapallostadion Amsterdamissa, Alankomaissa. Stadion on jalkapallojoukkue Ajaxin kotistadion.
Stadionin rakennustyöt aloitettiin vuonna 1994 ja se avattiin vuonna 1996. Stadionille mahtuu 51 628 katsojaa. Amsterdam ArenA toimi kaudella 1997–1998 Mestarien liigan loppuottelun näyttämönä, kun Real Madrid voitti Juventuksen 1-0. Johan Cruijffin kuoltua syöpään vuonna 2016, tehtiin päätös stadionin uudelleen nimeämisestä hänen kunniakseen. Amsterdam ArenA vaihtui virallisesti Johan Cruijff Arenaksi kauden 2018-19 aluksi.
Stadionilla järjestetään myös musiikkikonsertteja. Stadionilla ovat esiintyneet muum muassa Michael Jackson, Tina Turner, David Bowie, Eminem, Robbie Williams, Andre Hazes, The Rolling Stones, Céline Dion, U2, Madonna ja Armin van Buuren.
Deathwatch
Deathwatch on vuonna 2002 valmistunut brittiläinen kauhuelokuva, jonka ohjasi ja käsikirjoitti Michael J. Bassett.
Elokuvan tapahtumat sijoittuvat ensimmäisen maailmansodan aikoihin. Pieni ryhmä brittiläisiä sotilaita eksyy taistelun aikana ja he joutuvat oudon sumun keskelle. Ryhmä löytää saksalaisten juoksuhaudan, josta löytyy kolme peloissaan olevaa miestä.
Sotilaat valtaavat haudan ja alkavat odottaa pelastajiaan. Omia ei ala kuulua ja miehet yksi toisensa jälkeen menettävät henkensä. Osasta tulee hulluja ja he kääntyvät toisiaan vastaan.
Papuakielet
Papuakielet tai papualaiset kielet on yhteisnimitys läntisen Tyynenmeren alueella puhutuille kielille, jotka eivät kuulu austronesialaisiin eivätkä australialaisiin kieliin. Niiden välisiä sukulaisuussuhteita ei ole kyetty selvittämään.
Papualaiskieliä on noin 700 ja ne kuuluvat ehkä jopa 100 erilliseen kielikuntaan. Joukkoon kuulunee myös 20–30 isolaattia. Suurinta osaa papuakielistä puhutaan Uuden-Guinean saarella. Lisäksi puhujia on mm. Bismarckinsaarilla, Bougainvillellä, Salomonsaarilla, Halmaheralla, Timorilla ja Alorsaarilla. Myös Queenslandin Murray Islandilla, Australiassa puhutaan papualaista meriamin kieltä. Uudessa-Guineassa puhutaan yhteensä noin tuhatta eri kieltä, siis 15–20 % maailman kielistä. Valtaosaa näistä ei puhuta saaren ulkopuolella lainkaan.
Useat Floresin ja sen lähisaarten kielet, kuten savu, joita pidetään monesti austronesialaisina, sisältävät runsaasti ei-austronesialaisia sanoja. On esitetty, että nämä kielet eivät olleet alun perin austronesialaisia vaan lainasivat aikojen saatossa suurimman osan sanastostaan lähellä puhutuista kielistä.
Jotkut kielitieteilijät, kuten Joseph Greenberg ja Timother Usher, ovat arvelleet osan papuakielistä olevan sukua Andamaaneilla, Intiassa puhuttaville kielille. Greenberg löysi myös yhteyden tasmanialaisiin kieliin.
Papuakielten moninaisuus lienee jäänne kielten diversiteetistä maapallolla ennen maanviljelyn yleistymistä. Yleisimmin käytetyn luokituksen papuakielille laati kielitieteilijä Stephen Wurm vuonna 1975. Luokitus perustuu enimmäkseen typologisiin yhtenevyyksiin ja muun muassa Ethnologue: Languages of the World käyttää Wurmin luokitusta.
Papuakieliin kuuluvat kielikunnat ovat Wurmin mukaan (suluissa kielten lukumäärä):
Lisäksi seuraavat ovat isolaattikieliä:
Luokituksen ryhmistä erityisesti valtava yleiuusiguinealainen kielikunta on kiistanalainen ja esimerkiksi William Foley luokittelussaan vuodelta 1986 jakaa sen useaan kymmeneen pienempään, mutta myös kiistattomampaan, kielikuntaan ja isolaattiin. Varsinaisten kielikuntien lisäksi myös papuakieliin lukeutuvien isolaattikielten määrä vaihtelee suuresti käytetystä luokituksesta riippuen.
Malcolm Ross julkaisi vuonna 2005 papuakielten luokittelun, joka perustuu sanastollisiin yhtenyyksiin ja erityisesti pronomineihin, joihin ei tavallisesti ole helppoa ottaa lainasanoja kulttuurillisen kanssakäymisen aikana. Siinä kielikuntia on 23 ja isolaattikieliä 9, joskaan kaikkien kielten ainesto ei ollut riittävää Rossin luokittelua varten. Papuakielten monimukaisen morfologian ja vähäisen dokumentoinnin takia hyvin perustellun luokittelun aikaansaaminen antaa vielä odottaa itseään.
Rob Hulse
Robert Hulse (s. 25. lokakuuta 1979 Crewe, Cheshire) on englantilainen jalkapalloilija, joka edustaa Englannin mestaruussarjassa pelaavaa Charlton Athleticia lainalla Englannin Valioliigassa pelaavasta Queens Park Rangersista. Hän on pelipaikaltaan hyökkääjä.
185-senttinen Hulse on edustanut myös Crewe Alexandraa (1999–2003), West Bromwich Albionia (2003–2005) ja Leeds Unitedia (2005–2006).
24. heinäkuuta 2006 Sheffield United osti numerolla 9 pelaavan Hulsen Leedsistä 2,2 miljoonalla punnalla. Debyyttimaalinsa Sheffieldissä hän teki 19. elokuuta 2006 ottelussa Liverpoolia vastaan. Heinäkuussa 2008 Hulse siirtyi Derby Countyyn, jossa pelasi kaksi vuotta. Elokuussa 2010 hän siirtyi Queens Park Rangersiin.
Punainen tiili
Punainen tiili on itähelsinkiläisen hip hop -artisti Asan nimellä Avain julkaisema esikoisalbumi, jonka Warner Music Finland julkaisi vuonna 2001. Levyn teemoja ovat lähiöiden ongelmat, vasemmistolaisuus sekä nyky-yhteiskunnan luokkaerot.
Levyllä vierailee useita tunnettuja suomalaisia rap- ja rock-artisteja, kuten Iso H, Redrama ja Pelle Miljoona. Levy julkaistiin CD:n lisäksi myös vinyylinä. Vinyyliversiossa on mukana myös kappaleet "Ysist viiteen" ja "Kuka on Esko", joita ei ole cd:llä. "Ysist viiteen" on julkaistu myös singlellä "Yhdes iltaan".
Menestyskappaleet, kuten "Punainen tiili" ja "Roihuvuori" nostivat Avaimen yhdeksi tunnetuimmista suomalaisista hip hop -artisteista. Pian levyn julkaisemisen jälkeen Avain kuitenkin irtisanoi sopimuksensa ja vetäytyi julkisuudesta. Artisti on käyttänyt tämän jälkeen nimeä Asa.
"Punainen tiili" nousi julkaisuviikollaan Suomen virallisen albumilistan viidenneksi ja se pysyi listalla yhteensä seitsemän viikkoa. Albumi on myynyt yli 14 000 kappaletta.Vinyyliversiossa on lisäksi kappaleet "Ysist viiteen" ja "Kuka on Esko".
Seismometri
Seismometri eli maanjäristysanturi on maanliikkeen mittaukseen käytettävä laite, jota käytetään erityisesti maanjäristysten ja ydinkokeiden havainnointiin.
Seismometri tulee kreikan sanoista σεισμός, "seismós" (tärinä) ja μέτρον, "métron" (mitata), ja sanan loi David Milne-Home vuonna 1841 kuvaamaan skotlantilaisen fyysikon James David Forbesin keksimää mittalaitetta.
"Seismografi" tulee kreikan sanoista "seismós" ja γράφω, "gráphō" (piirtää). Sitä käytetään usein seismometrin synonyyminä, mutta nimitys soveltuu paremmin vanhoille laitteille, jotka piirtävät maanliikkeen graafiseen muotoon mittauksen yhteydessä.
Seismometria on seismometrien suunnitteluun liittyvä seismologian osa-alue.
Seismisen ilmiön rekisteröintiä kutsutaan seismogrammiksi.
Seismometrit ovat nopeusmittareita tai kiihtyvyysmittareita. Niiden sisällä on yleensä jouseen kiinnitetty heiluva paino, jonka liikettä mitataan sähköisesti.
Nykyaikainen digitaalinen seismometri koostuu anturista, vahvistimesta ja digitoijasta. Seismisen aineiston ajoitus on tarkkaa, ja seismometrin aikatieto saadaan yleensä GPS-antennista.
Maanjäristyksen yhteydessä tapahtuva maanliike voi tapahtua kolmessa ulottuvuudessa, joten kaikkia kolmea heilumissuuntaa eli komponenttia pyritään mittaamaan yhtäaikaisesti. Laitteen tulee kyetä mittaamaan maanliikkeitä nanometriluokasta mikrometriluokkaan ja tarvittaessa vieläkin pienempiä ja suurempia heilahduksia, joten sen tulee olla erittäin herkkä.
Nykyaikaiset seismometrit ovat laajakaistaisia, eli ne kykenevät mittaamaan useita taajuusalueita kerralla. Varhaisissa seismografijärjestelmissä käytettiin eri taajuusalueille eri instrumentteja.
Nykyaikaiset matkapuhelimet sisältävät kiihtyvyysanturin, jota voi käyttää maanjäristysten mittaamisessa. Puhelinten kiihtyvyysanturit eivät ole kovin herkkiä, ja ne toimivat tällä hetkellä käytännöllisesti vain yli magnitudin 5 maanjäristyksissä.
Kalifornian yliopisto on kehittänyt Android-puhelimille ohjelman nimeltä MyShake, jolla pyritään laajentamaan maailman seismografiverkkoa. Järjestelmän avulla tavallinen kansalainenkin voi kerätä puhelimellaan maanjäristyshavaintoja ja saada reaaliaikaisia varoituksia lähialueilla tapahtuneista järistyksistä.
Huttit
Huttit (joskus myös Hutsit tai Huttletit) ovat fiktiivisiä olentoja George Lucasin elokuvasarjasta Tähtien sota. Hutteja on esiintynyt myös oheiskirjallisuudessa. Huttit ovat valtavia etanannäköisiä olentoja, joilla ei ole lainkaan luita. Ne voivat elää satoja vuosia ja kasvavat jättikokoisiin mittoihin.
Huttit ovat usein ilkeitä ja ahneita, mukavuudenhaluisia ja julmia. Huttien sanotaan myös olevan luonnostaan immuuneja jedien käyttämälle Voimalle ja niin myös kyvyttömiä oppimaan sen käyttöä, joskin joitain poikkeusyksilöitä on olemassa. Joillain ulkoreunan planeetoilla, kuten Tatooinella, huttit omistavat käytännössä kaiken. Hutteilla on myös oma kieli, Huttin kieli, joka on heidän vaikutusvaltansa myötä levinnyt laajaan käyttöön galaksin syrjäseuduilla.
Elokuvassa gangsteripäällikkö Jabba the Hutt eli Hutt-Jabba esiintyy sivuroolissa Boonta Eve -rakettirekiajoissa, mutta tärkeämmän roolin hän on saanut Jedin paluussa sekä Uuden toivon uudelleenjulkaisussa. Hän on julma gangsteripäällikkö, joka ei emmi surmata edes häntä palvelevia henkilöitä. Hän kohtaa loppunsa Jedin paluussa, kun Prinsessa Leia, jonka Jabba on vanginnut ja ottanut orjakseen, kuristaa hänet kettingillä.
Kirjassa "Jedioppilas: Nouseva voima" Ulkomaailman kaivosyhtiön ilkeä pikkupomo Jemba the Hutt taistelee nuorta Obi-Wan Kenobia ja Qui-Gon Jinniä vastaan, mutta kokee kohtalonsa, kun Hutt Grelb ampuu tämän yrittäessään osua Obi-Waniin. Grelb kuolee myös pian draigonin surmatessa hänet. Rikollispäällikkö Hutt Durga rakensi oman versionsa taisteluasema Kuolemantähdestä, Tuhonmiekan, mutta tuhoutui sen mukana Hothin asteroidikentässä.
Suukappale
Suukappale on puhallinsoitinten se osa, joka on kosketuksissa soittajan huuliin. Se on usein irrotettava.
Vaskipuhaltimissa suukappale on metallia. Klarineteissa ja saksofoneissa suukappaleeseen kiinnitetään ruokolehdykkä, joka puhallettaessa värähtelee ja synnyttää äänen. Oboessa, oboe d’amoressa, englannintorvessa ja fagotissa suukappaleena on kaksoisruokolehdykkä.
Terveystieto
Terveystieto on sovellettua kansanterveystiedettä, jonka avulla tiedotetaan väestöä terveyteen liittyvistä asioista.
Terveystieto, aikaisemmalta nimeltään terveysoppi, on peruskoulun ja toisen asteen oppilaitosten kouluaine, jossa käsitellään terveyttä, seksuaalisuutta ja elämää. Terveystieto voidaan käsittää myös terveys- ja seksuaalivalistuksena ja oppimääriin kuuluu perustietoja monista yleisimmistä sairauksista ja päihteistä. Aine antaa myös perustiedot oppilaan oman terveyden hoitamiseen.
Peruskoulussa terveystietoa opetetaan 7.–9. vuosiluokkien aikana yhteensä kolme vuosiviikkotuntia. Lukiossa terveystietoa on yksi pakollinen ja kaksi valtakunnallista syventävää kurssia. Terveystieto on ollut osana ylioppilastutkinnon ainereaalia keväästä 2007 alkaen. Terveysosaaminen koostuu terveystiedoista ja -taidoista sekä terveyteen ja sairauksiin liittyvistä asenteista ja arvoista.
Oppilaitosten lisäksi terveystietoa jaetaan myös muin keinoin.
Terveystietoa haetaan myös verkosta. Terveystiedon tuottajia tai välittäjiä ovat mm. lääkäriseura Duodecimin Terveyskirjasto, TerveysInfo, potilas- ja kansanterveysjärjestöt, esimerkiksi Sydänliitto, Diabetesliitto ja syöpäjärjestöt.
TerveysInfo on UKK-instituutin ylläpitämä tietokanta Suomessa tuotetusta terveyden edistämisaineistosta. Se on suunnattu terveyden edistämisen asiantuntijoille, opiskelijoille, tutkijoille ja muulle yleisölle. Palvelu sisältää noin 200 eri tuottajan valmistamaa aineistoa terveyden osa-alueista, kuten ravitsemuksesta, liikunnasta ja eri sairauksista.
Tietokantaan tallennetaan tiedot muuan muassa lehtisistä, julisteista sekä AV-aineistosta, joita on tarkoitus käyttää terveysneuvonnan tukena. Kirjoja tai tutkimusraportteja ei sisällytetä tietokantaan.
Hakupalvelun avulla on mahdollista tehdä hakuja muun muassa hakusanoittain, kohderyhmittäin tai aineistotyypin mukaan.
Terveyskirjasto on Suomalaisen Lääkäriseuran Duodecimin terveystietopalvelu, joka sisältää tietoa sairauksista, oireista ja niiden omahoidosta.
Terveystieteiden keskuskirjasto on Helsingin yliopiston lääketieteellisen tiedekunnan ylläpitämä kirjasto, joka tarjoaa terveystieteiden kirjallisuutta myös verkkopalveluna.
Ezzard Charles
Ezzard Mack Charles (7. heinäkuuta 1921—28. toukokuuta 1975) oli yhdysvaltalainen nyrkkeilijä ja ammattilaisten raskaansarjan maailmanmestari. Charles tunnettiin älykkäänä mutta myös hieman värittömänä nyrkkeilijänä, joka melko harvoin tyrmäsi vastustajansa. Osittain tämän johdosta hän ei saavuttanut suurta yleisön suosiota edes maailmanmestarina.
Huolimatta siitä, että Charles voitti urallaan raskaansarjan maailmanmestaruuden, oli hänen painonsa suurimmillaankin 90 kilogramman tietämillä. Amatöörinä hän ottelu väli- ja keskisarjassa yhteensä 42 ottelua, joista voitti kaikki. Vuonna 1939 hän voitti keskisarjassa Amerikan amatööriurheiluliiton mestaruuden.
Ammattilaiseksi Charles ryhtyi vuonna 1940. Hän voitti 20 ensimmäistä ammattilaisotteluaan, kunnes hävisi 10-eräisen kamppailun kaikin tuomariäänin entistä keskisarjan mestaria Ken Overlinia vastaan. Vuosina 1944–1945 hän oli sodassa ja sieltä palattuaan ryhtyi ottelemaan raskaassa keskisarjassa. Siirtyminen painoluokkaa ylemmäs oli onnistunut ratkaisu. Charles muun muassa kohtasi kolmesti Archie Mooren ja voitti joka kerta. Kolmen vuoden kuluttua hän siirtyi raskaaseen sarjaan. Joe Louisin lopetettua uransa Charles otteli Chicagossa 22. kesäkuuta 1949 Jersey Joe Walcottia vastaan ottelussa NBA-liiton tunnustamasta avoimeksi jääneestä raskaan sarjan maailmanmestaruudesta ja voitti 15-eräisen kamppailun kaikin tuomariäänin. Hän puolusti mestaruuttaan Gus Lesnevichiä, Pat Valentinoa ja Freddie Beshorea vastaan.
Sittemmin Joe Louis teki paluun nyrkkeilykehiin, ja 27. syyskuuta 1950 kohtasi Charlesin raskaan sarjan maailmanmestaruusottelussa. Charles voitti New Yorkin Bronxin Yankee Stadiumilla käydyn 15-eräisen ottelun kaikin tuomariäänin. Voittonsa myötä hänestä tuli yleisesti tunnustettu raskaansarjan maailmanmestari. Hän puolusti titteliään Nick Baronea, Lee Omaa, Walcottia ja Joey Maximia vastaan kunnes 18. heinäkuuta vuonna 1951 kolmannessa kohtaamisessaan Walcottia vastaan joutui tyrmätyksi seitsemännessä erässä. Walcott puolusti Charlesia vastaan mestaruuttaan Philadelphiassa 5. kesäkuuta seuraavana vuonna. Tällä kertaa ottelu kesti täydet 15 erää mutta mestaruus pysyi Walcottilla kaikin tuomariäänin.
Sittemmin Walcott menetti mestaruutensa Rocky Marcianolle, ja 17. kesäkuuta vuonna 1954 Charles pääsi haastamaan Marcianon mestaruusotteluun. Marciano voitti 15-eräisen ottelun kaikin tuomariäänin. Miehet kohtasivat vielä uudelleen 17. syyskuuta, tällä kertaa mestaruus pysyi Marcianolla seitsemännen erän tyrmäyksellä, vaikka ottelu oltiin jo vähällä joutui keskeyttämään aiemmin Marcianon nenään tulleen haavan vuoksi.
Marcianolle kärsittyjen tappioiden jälkeen Charles jatkoi uraansa vielä vuoteen 1959 saakka, mutta varsin heikolla menestyksellä: 22:sta tuona aikana käydystä ottelusta hän hävisi 13.
Charles valittiin nyrkkeilyn Hall of Fameen vuonna 1990
Julius Reubke
Julius Reubke ( 23. maaliskuuta 1834 - 3. kesäkuuta 1858) oli saksalainen säveltäjä, pianisti ja urkuri.
Julius Reubke syntyi vuoden 1834 kevätpäiväntasauksen aikaan Hauseindorfissa lähellä Quedlinburgia. Hänen isänsä oli tunnettu urkujenrakentaja Adolf Reubke, jonka suurin saavutus oli Magdeburgin katedraalin 88-äänikertaiset urut.
Julius Reubke aloitti opintonsa Berliinin Konservatoriossa, mutta siirtyi Hans von Bülowin suosituksesta Franz Lisztin oppilaaksi Weimariin. Reubken varhainen kuolema Pillnitzissa lähellä Dresdeniä alkukesästä 1858 järkytti syvästi Lisztiä.
Vain 24-vuotiaaksi elänyt Reubke jätti jälkeensä kaksi suurta sonaattia, Pianosonaatin b-molli ja Urkusonaatin c-molli. Molemmissa näkyy Lisztin Pianosonaatin h-molli vaikutus.
Reubken pianosonaatti on jäänyt unohduksiin, mutta Raamatun 94. Psalmin tekstikatkelmiin pohjautuva urkusonaatti vuodelta 1857 on merkittävin Johann Sebastian Bachin ja Max Regerin tuotantojen väliin sijoittuva urkuteos. Tämä sonaatiksi nimetty sävellys voisi olla yhtä hyvin fantasia tai sävelruno. Reubkelle ovat olleet tuttuja Lizstin urkuteokset "Preludi ja Fuuga nimestä BACH", "Ad nos, ad salutarem undan" sekä "Weinen, Klagen, Sorgen, Zagen".
Reubke oli oppimestariansa taitavampi kirjoittamaan musiikkia uruille hyödyntäen paremmin pedaalin ja useiden manuaalien mahdollisuudet. Hän myös antoi tuleville urkujenrakentajille vastaavat haasteet kuin Ludwig van Beethoven ja Liszt aikoinaan pianonrakentajille.
Reubken sonaatin temaattisen käsittelyn perustana on Hector Berliozin nimeen yhdistetty "ideé fixé" tai Richard Wagnerin "Leitmotiv".
Grave - Larghetto - Allegro con fuoco - Adagio - Allegro - Allegro assaiPsalmi 94 - otteita
1 Herra, koston Jumala,
koston Jumala, saavu jo!
2 Nouse, maailman tuomari,
maksa ylvästelijöille heidän tekojensa mukaan.
3 Kuinka kauan, Herra,
annat jumalattomien pitää iloaan?
(4 Kuinka kauan he saavat rehennellä,
syytää suustaan julkeita sanoja?)
(5 Herra, he sortavat sinun kansaasi,
polkevat alleen sinun omiasi.)
6 He murhaavat leskiä ja orpolapsia,
surmaavat maassaan asuvia muukalaisia
7 ja sanovat: "Ei Herra tätä näe, ei Jaakobin Jumala tätä huomaa."
17 Ellei Herra olisi tullut avukseni,
asuisin jo hiljaisuuden maassa.
(18 Aina kun olin vähällä kaatua,
sinun armosi, Herra, oli minun tukenani.)
19 Kun huolet painavat mieltäni, saan sinulta lohdun ja ilon.
22 Mutta Herra on minun linnani,
Jumala on turvakallioni.
23 Hän kostaa heille heidän rikoksensa, lyö heitä heidän pahuutensa tähden. (Herra, meidän Jumalamme, tuhoaa heidät.)